《后庭花（或加玉树二字）》
五代·毛熙震

莺啼燕语芳菲节，瑞庭花发。昔时欢宴歌声揭，管弦清越¤

自从陵谷追游歇，画梁尘黦.伤心一片如珪月，闲锁宫阙。

轻盈舞伎含芳艳，竞妆新脸。步摇珠翠修蛾敛，腻鬟云染¤

歌声慢发开檀点，绣衫斜掩。时将纤手匀红脸，笑拈金靥。

越罗小袖新香蒨，薄笼金钏。倚阑无语摇轻扇，半遮匀面¤

春残日暖莺娇懒，满庭花片。争不教人长相见，画堂深院。

作者简介：[约公元九四七年前后在世]字不详，蜀人。生卒年均不详，约后晋高祖天福中前后在世。曾为后蜀秘书监。熙震善为词，今存二十九首，（见《唐五代词》）辞多华丽。